大家有冇聽過有一種石斑魚以香港命名?如果冇聽過,咁就等功夫茶講畀你聽。呢一種魚名為紅斑,英文叫做Hong Kong Grouper,學名就係Epinephelus akaara。之所以冠名Hong Kong,原因好簡單,以前外國遊客一到香港食海鮮,觸目所及數量最多就係呢一種顏色鮮紅嘅石斑,久而久之口耳相傳Hong Kong Grouper成為香港嘅「代言魚」。
好嘞,功夫茶問問大家,今時今日仲見唔見到咁有代表性嘅香港之魚呀?如果你有幸見到,睇怕你真係鴻運當頭,事關紅斑買少見少,已經處於有錢都未必食得到嘅瀕危水平。紅斑瀕危嘅原因好簡單,食家濫吃,漁民濫捕,搞到呢一種以香港命名嘅石斑魚有機會淪為不再存在嘅集體回憶。
香港大學太古研究所海洋和淡水生物研究學者薛綺雯(Yvonne Sadovy)教授領導嘅研究隊伍蒐集數據,加上實地考察得出結果,石斑魚類一直受到濫捕,全球一年捕獲最少九千萬條,一百六十三種石斑魚當中,有百分之十二共二十種面臨滅絕威脅。八種喺香港有售嘅斑類處於瀕危、易危或者近危水平,包括紅斑、西星同老鼠斑等等。
港大報告指出,過度捕撈、欠缺規管以及保育欠佳係造成石斑魚瀕臨滅絕嘅主因,即使人工養殖,好多時候都係先捕撈幼苗再養,搞到野生幼苗聚集稀少。石斑市場每年總值相等於七十八億港元,漁民見錢開眼導致一網打盡嘅過度捕撈。正所謂物以罕為貴吖嘛,漁護署統計顯示今年二月野生紅斑每公斤平均批發價超過一千元,你都咪話唔得人驚!
負責研究嘅學者就話嘞,香港同內地對於石斑嘅需求好大,不過相關法例經已過時,未能遵守國際公約同協定,政府應該盡快立法規管海鮮出入口數量,保護瀕臨絕種生物,並且鼓勵市民轉食可持續捕撈物種,以免石斑消失殆盡。
所謂立法規管,即係節制人類無窮無盡嘅食欲。你知啦,民以食為天嘅中國人乜都吞落肚,你唔立法規管,真係會食到某一種生物絕子絕孫o架。好似毛里裘斯咁吖,曾經有一種體形龐大又唔會飛嘅渡渡鳥,就係因為人類毫無節制捕而食之,終於喺地球消失得無影無蹤。
收到未呀,環境局局長黃錦星?為免石斑成為歷史名詞,立法規管實在事不宜遲。計功夫茶話齋,立法規管最低限度要禁止漁民一網打盡,成魚捉嚟食就話無可厚非啫,若然未成年幼魚都唔放過,真係好對唔住地球生態o架!